ANC neem Zuma-bewerings ernstig op – Ace | Netwerk24
Deur Christiaan du Plessis 16 Julie 2019 12:22
Ace Magashule, sekretaris-generaal van die ANC, sê sy party gaan “gesamentlike gesprekke” voer oor die bewerings wat oudpres. Jacob Zuma sedert Maandag voor die kommissie van ondersoek na staatskaping gemaak het.
Oudpres. Jacob ZumaFoto: Netwerk24
Magashule het Dinsdag verrigtinge van die kommissie in die Hill on Empire-gebou in Parktown, Johannesburg, bygewoon.
Op ’n vraag oor Zuma se bewering dat spioene van intelligensie-agentskappe die ANC geïnfiltreer het, sê Magashule Zuma se bewerings word ernstig opgeneem.
“Mense vra nou dat ’n kommissie gestig word om die bewerings te ondersoek, maar daar sal eers gesprekke moet plaasvind,” sê Magashule, ’n ondersteuner van Zuma.
“Ek weet ook van die goed (waaroor Zuma getuig het). Hy was lank betrokke by intelligensie en sal daarom waarskynlik meer weet,” sê hy.
Magashule sê Zuma het Luthuli-huis, die ANC se hoofkantoor, Vrydag besoek en hom ingelig dat sy getuienis voor die kommissie die ANC dalk kan benadeel.
Magashule wou hom nie uitlaat oor Zuma se regspan se bewerings dat die kommissie bevooroordeeld teen Zuma is nie.
Oor Zuma se bewering dat ’n groot aantal ANC-lede bande met die Guptas gehad het, sê Magashule: “Wys my ’n politikus wat nog nie met sakemanne vergader het nie.”
Meer oor: Zondo-Kommissie | Jacob Zuma | Ace Magashule
REGSTREEKS: Ace en Carl ondersteun Zuma by Zondo-kommissie
Zuma probeer aanspreeklikheid ontduik, sê DA